འགྱུར།།བལ་གླང་ཕྲུ་གུས་རྩ་བ་མ་བཀྲུས་བཞིན།།མཁས་ཤིང་རྟོགས་པ་བློ་གྲོས་ལྡན་པ་ནི།།ཁ་ཟས་བཟང་པོ་གཙང་མ་ཟ་མོད་ཀྱི།།དེ་དག་ལ་ནི་ཆགས་པར་མི་འགྱུར་ཏེ།།མ་ཆགས་བཞིན་དུ་ཟ་ཞིང་རྣལ་འབྱོར་བརྩོན།།མཁས་ཤིང་རྟོགས་པ་བློ་གྲོས་ལྡན་པ་དག།བྱིས་པ་གང་ནས་ལེགས་པར་འོངས་ཞེས་སྨྲ།།དེ་བཞིན་སྙན་པའི་ཚིག་གིས་ཉེར་བསྡུས་ནས།།དེ་དག་ལ་ནི་སྙིང་རྗེ་ཉེ་བར་འཇོག།བྱིས་པ་ལ་ནི་གང་ཕན་སྙིང་བརྩེ་བ།།དེ་ལ་གནོད་པ་བྱུང་ན་བྱིས་པ་དགའ།།དེ་ལྟའི་ཉེས་ཕྱིར་བྱིས་པ་རྣམ་སྤངས་ཏེ།།རི་དགས་བཞིན་དུ་གཅིག་པུ་དགོན་པར་གནས།།མཁས་པས་འདི་འདྲའི་ཉེས་པ་རིག་ནས་ནི།།ཤེས་རབ་དམན་བསྟེན་བདག་ནི་མཐོ་རིས་ཉམས།།བྱང་ཆུབ་ཐོབ་པར་ག་ལ་འགྱུར་སྙམ་སྟེ།།བྱིས་པ་རྣམས་དང་ནམ་ཡང་ཡོང་མི་སྟེན།།བྱམས་པ་ལ་ནི་མཁས་པ་གནས་པར་འགྱུར།།སྙིང་རྗེ་དག་ལ་གནས་ཤིང་དགའ་སྤྱོད་དང་།།སྲིད་པ་ཀུན་ལ་རྟག་ཏུ་བཏང་སྙོམས་པ།།ཏིང་ངེ་འཛིན་བསྒོམས་བྱང་ཆུབ་རེག་པར་འགྱུར།།མྱ་ངན་མེད་ཞི་བྱང་ཆུབ་དེས་རྟོགས་ཤིང་།།སེམས་ཅན་ན་རྒས་གཟིར་བར་རིག་ནས་ནི།།དེ་ལ་སྙིང་རྗེ་རབ་ཏུ་ཉེར་བཞག་སྟེ།།དོན་དམ་ལྡན་པའི་གཏམ་རྣམས་སྟོན་པར་བྱེད།།རྒྱལ་བའི་ཆོས་ཉིད་བརྗོད་དུ་མེད་པ་དང་།།བདེ་བར་གཤེགས་པའི་བདེན་པ་སུས་ཤེས་པ།།དེ་དག་འདི་ལྟ་བུ་ཡི་ཆོས་ཐོས་ནས།།འཕགས་པ་ཟང་ཟིང་མེད་པའི་བཟོད་པ་འཐོབ།།ཆོས་ཟབ་མོ་ལ་བཟོད་པའི་ལེའུ་སྟེ་དགུ་པའོ།།།།དེ་ནས་ཡང་བཅོམ་ལྡན་འདས་ཀྱིས་ཟླ་འོད་གཞོན་ནུར་གྱུར་པ་ལ་བཀའ་སྩལ་པ།།གཞོན་ནུ་དེ་ལྟ་བས་ན་ནན་ཏན་སྙིང་པོར་བྱའོ་ཞེས་གཞོན་ནུ་ཁྱོད་ཀྱིས་དེ་ལྟར་བསླབ་པར་བྱའོ།།དེ་ཅིའི་ཕྱིར་ཞེ་ན།གཞོན་ནུ་བྱང་ཆུབ་སེམས་དཔའ་སེམས་དཔའ་ཆེན་པོ་ནན་ཏན་སྙིང་པོར་བྱེད་པ་ལ་བླ་ན་མེད་པ་ཡང་དག་པར་རྫོགས་པའི་བྱང་ཆུབ་ཀྱང་རྙེད་པར་དཀའ་བ་མ་ཡིན་ན་ཏིང་ངེ་འཛིན་འདི་ལྟ་ཅི་སྨོས།།དེ་ནས་ཟླ་འོད་གཞོན་ནུར་གྱུར་པ་སྟན་ལས་ལངས་ཏེ།བླ་གོས་ཕྲག་པ་གཅིག་ཏུ་གཟར་ནས་པུས་མོ་གཡས་པའི་ལྷ་ང་ས་ལ་